Title: Návrh na zmenu termínu bodu B
Author: barsvary
Last saved by: jost
Company: .

N á v r h 
na zmenu termínu bodu B.2 uznesenia vlády SR č. 1173 z 8. decembra 2004

Riadiaci orgán pre SOP Poľnohospodárstvo a rozvoj vidieka v úzkej spolupráci so sprostredkovateľským orgánom pod riadiacim orgánom (Pôdohospodárska platobná agentúra) v priebehu prípravy aktívne pripomienkoval materiál „Postup pre uplatňovanie ustanovení v oblasti záložného práva v rámci pravidiel pre čerpanie štrukturálnych fondov a štátneho rozpočtu“ v rámci písomného a následne aj medzirezortného pripomienkového konania, ako aj navrhované uznesenie vlády SR. 

Pôdohospodárska platobná agentúra (ďalej PPA) prijala v r. 2004 v rámci štrukturálnych fondov 1056 projektov, vo finančnom vyjadrení verejných výdavkov 5.936.184 tis. Sk. Podľa sofistikovaného systému posudzovania a metodiky pre tvorbu projektov PPA uzatvorila k 30. 9. 2004 - 141 projektov v rámci opatrenia 1.2 (finančné vyjadrenie verejných výdavkov 1.535.360 tis. Sk) a k 17. 12. 2004 – 697 projektov v rámci opatrenia 1.1 (finančné vyjadrenie verejných výdavkov 3.218.470 tis. Sk).

Podľa schváleného predmetného materiálu sa termín plnenia úlohy B.2 stanovil ihneď (t.j. 8. decembra 2004), avšak toto plnenie by predstavovalo retroaktívny zásah do zmlúv uzatvorených v dobrej viere zo strany PPA aj žiadateľov a vysokú administratívnu náročnosť pre PPA a znamenalo by celkové pozastavenie spracovávania cca 700 projektov pre opatrenie č. 1.1 Investície do poľnohospodárskych podnikov, pričom podpis zmlúv bol dlhodobejšie plánovaný a zmluvy boli pripravované a predkladané žiadateľom na uzatvorenie do 17. 12. 2004.  Bol by to výrazný zásah  do implementácie predložených projektov, keďže podmienka nezakladať obstaraný a/alebo zhodnotený majetok z prostriedkov štrukturálnych fondov a štátneho rozpočtu bola úplne nová a pri predkladaní a hlavne spracovaní projektov sa s týmto postupom neuvažovalo. 

Nová bola tiež podmienka, že majetok pri podpise zmluvy nemôže byť zaťažený existujúcim záložným právom, na základe ktorej by museli byť projekty na kontrahovanie prehodnotené a v prípade potreby vyradené. PPA má v zmysle schválených pracovných postupov stanovené termíny na uzatváranie zmlúv. Zabezpečenie splnenia úlohy B.2 uznesenia vlády 1173/2004 v stanovenom termíne by predstavovalo narušenie postupnosti, príp. ďalšie súdne námietky a precedensy zo strany žiadateľov, ktorí projekty predkladali v období od 15. do 30. júla 2004. PPA by bola nútená pozastaviť spracovanie „Žiadostí o platbu“ v rámci tohto opatrenia s možným dopadom na čerpanie štrukturálnych fondov v rámci SR. Ide o projekty v celkovej výške cca 6,3 mld. Sk. Vzhľadom na realizáciu podporovaných investícií najmä z úverových zdrojov by to znamenalo aj hrozbu narušenia podnikateľského prostredia.  

	V záujme vyhnutia sa súdnym sporom a zablokovaniu financovania projektov predkladáme návrh na zmenu termínu plnenia úlohy uvedenej v bode B.2 predmetného uznesenia na 1. január 2005, čo umožní realizovať platby zo SOP PaRV už v priebehu I. štvrťroku 2005.